O d ô v o d n e n i e

Všeobecná časť

Podľa platnej právnej úpravy v súčasnosti existujú dva spôsoby zamestnávania obvinených vo výkone väzby alebo odsúdených vo výkone trestu:
a) vo vnútornej prevádzke v ústavoch na výkon väzby, ústavoch na výkon trestu odňatia slobody, nemocnici pre obvinených a odsúdených a ústave na výkon trestu odňatia slobody pre mladistvých (ďalej len „ústav"),
b) v strediskách vedľajšieho hospodárstva ústavu.
Návrh nariadenia vlády, ktoré ustanovuje výšku pracovnej odmeny obvinených a odsúdených zaradených do práce (ďalej len „návrh nariadenia“) a podmienky jej poskytovania je vypracovaný z dôvodu rekodifikácie trestného práva a súvisiaceho prijatia  zákona č.475/2005 Z.z. o  výkone trestu odňatia slobody a o zmene a doplnení niektorých zákonov (ďalej len „zákon o výkone trestu“) a zákona č. 156/1993 Z.z. o výkone väzby v znení neskorších predpisov. Účelom predkladaného návrhu nariadenia je ustanoviť vzhľadom na značné osobitosti zamestnávania obvinených vo výkone väzby a odsúdených vo výkone trestu jednotný a prehľadný spôsob poskytovania výšky pracovnej odmeny podľa vykonávanej práce a odpracovanej doby alebo podľa normy spotreby práce.
Navrhuje sa, aby základom pre ohodnotenie výkonu prác obvinenými a odsúdenými bolo zaradenie týchto prác do  dvanástich pracovných taríf. Pracovné tarify tvoria štyri platové triedy a tri pracovné stupne, ktoré vychádzajú z dosiahnutého vzdelania obvinených a odsúdených. Podmienky zaraďovania obvinených a odsúdených do pracovných taríf podľa zložitosti vykonávaných pracovných činností v závislosti od náročnosti a kvalifikácie sú upravené interným predpisom zboru. V návrhu nariadenia sa pri odmeňovaní za vykonanú prácu u obvinených a odsúdených v súlade so zákonom o výkone väzby a zákonom o výkone trestu neuplatňuje minimálna mzda z dôvodu zabezpečenia základných životných potrieb napr. stravy, odevu, ubytovania, lekárskej starostlivosti pre obvinených a odsúdených z prostriedkov štátneho rozpočtu. Zavádza sa valorizačný mechanizmus, ktorým sa zabezpečí medziročné zvyšovanie pracovných odmien obvinených a odsúdených. Sumy pracovných taríf sa navrhujú každoročne upraviť opatrením, ktoré vydá Ministerstvo spravodlivosti Slovenskej republiky a vyhlási ich úplné znenie uverejnením v Zbierke zákonov Slovenskej republiky.
Zásadným dôvodom zvýšenia pracovných taríf podľa prílohy 3 a 4 s dopadom na štátny rozpočet je skutočnosť, že od nadobudnutia účinnosti nariadenia vlády Slovenskej republiky č. 499/2002 Z.z. o výške pracovnej odmeny a o podmienkach jej poskytovania obvineným a odsúdeným, o výške peňažnej odmeny za výkon iných prospešných prác a o podmienkach jej poskytovania odsúdeným (ďalej len „nariadenie vlády č. 499/2002 Z.z.“), ktoré nadobudlo účinnosť 1. septembra 2002 nebola upravená ich výška. Od účinnosti nariadenia vlády č. 499/2002 Z.z.  výška minimálnej mzdy bola viackrát zvýšená ( k 1. októbru 2002 na sumu 5.570,- Sk, dňom 1. októbra 2003 na sumu 6.080,- Sk, od 1. októbra 2004 na sumu 6500,- Sk a od 1. októbra 2005 na sumu 6900,- Sk), čo má za následok neustále zvyšovanie rozdielu medzi odmeňovaním obvinených a odsúdených zaradených do práce a ostatných zamestnancov vykonávajúcich obdobnú prácu. Súčasne však poznamenávame, že zákonodarca naďalej predpokladá, že obvineným a odsúdeným nevznikne nárok na minimálnu mzdu (z dôvodu zabezpečenia základných životných potrieb počas výkonu väzby alebo výkonu trestu), ale na druhej strane je účelné primerane reagovať na jej úpravu, aby neprichádzalo k výraznému zvyšovaniu rozdielov v odmeňovaní.
Ďalším dôvodom predkladaného návrhu nariadenia vlády je zmena v odmeňovaní výkonu prospešných prác  mimo ústavu. Tieto prospešné práce sú podľa § 47 zákona č.475/2005 Z.z. o výkone trestu odňatia slobody a o zmene a doplnení niektorých zákonov vykonávané iba v osobitných prípadoch na odstránenie následkov núdzového stavu podľa osobitného predpisu (Čl. 5 ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu) a v súlade s týmto osobitným predpisom sú vykonávané bezplatne. Z týchto dôvodov nie odmeňovanie za výkon prospešných prác mimo ústav v návrhu nariadenia vlády upravené.

Doložka zlučiteľnosti právneho predpisu s právom Európskych spoločenstiev 
a právom Európskej únie

1. Predkladateľ právneho predpisu: Ministerstvo spravodlivosti Slovenskej republiky.
2. Názov návrhu právneho predpisu: Nariadenie vlády Slovenskej republiky o výške pracovnej odmeny a o podmienkach jej poskytovania obvineným a odsúdeným.
3. Problematika návrhu právneho predpisu:
a) nie je upravená v práve Európskych spoločenstiev.
b) nie je upravená v práve Európskej únie.
c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
 
Problematika návrhu nariadenia vlády je ponechaná na vnútroštátnu právnu úpravu.

Doložka finančných, ekonomických, environmentálnych vplyvov,
vplyvov na zamestnanosť a podnikateľské prostredie

1.	Návrh nariadenia vlády zakladá nároky na verejné financie.
Predkladaný návrh nariadenia vlády bude mať priamy dopad na zvýšené čerpanie prostriedkov štátneho rozpočtu u odsúdených zaradených do práce vo vnútornej prevádzke ústavov a účelových zariadení zboru pri koeficiente medziročného nárastu minimálnej mzdy 1,06 približne o 2,8 mil. Sk ročne (s prihliadnutím na cca 50% návratnosť za náklady výkonu trestu z rozúčtovania pracovnej odmeny).
Dopad na zvýšené čerpanie prostriedkov štátneho rozpočtu u odsúdených zaradených do práce vo vedľajšom hospodárstve sa vykompenzuje zvýšením príjmov do štátneho rozpočtu z dôvodu zakalkulovania zvýšenia odmien odsúdených do cien výrobkov, prác a služieb. Zvýšenie pracovných odmien odsúdených má zároveň ekonomicky priaznivý vplyv na  zvýšené plnenie príjmov štátneho rozpočtu zo zrážok z čistých pracovných odmien na úhradu nákladov výkonu trestu podľa § 45 ods. 2 zákona č.475/2005 Z.z. o  výkone trestu odňatia slobody a o zmene a doplnení niektorých zákonov.
2.	Návrh vyhlášky nebude mať ekonomický dopad na obyvateľov, hospodárenie                   podnikateľskej sféry a iných právnických osôb.  
3.	Návrh vyhlášky nebude mať vplyv na životné prostredie.
4.	Návrh vyhlášky nebude mať vplyv na zamestnanosť a nevyžiada si zvýšenie počtu zamestnancov.
5.	Návrh vyhlášky nebude mať vplyv na podnikateľské prostredie.

Osobitná časť

K § 1
Ustanovuje sa okruh osôb, na ktoré sa vzťahuje návrh nariadenia z hľadiska odmeňovania pri zaradení do práce.

K § 2
Vzhľadom na odlišnosti právneho postavenia obvineného a odsúdeného oproti zamestnancovi v pracovnom pomere alebo v obdobnom pracovnoprávnom vzťahu sa ustanovujú všeobecné podmienky pre priznávanie všetkých peňažných zložiek pracovnej odmeny obvineného a odsúdeného zaradeného do práce, ktoré je ústav povinný priznať za kalendárny mesiac.

K § 3
Ustanovuje sa dvanásť pracovných taríf pre zaraďovanie obvinených a odsúdených do práce v súlade s charakteristikami vykonávanej práce, s ohľadom na jej náročnosť, mieru zložitosti, zodpovednosti, množstva, námahy a záťaže pri jej vykonávaní. V prílohe č. 3 a 4 návrhu nariadenia sa určuje výška pracovnej tarify, ktorú tvoria štyri pracovné triedy a tri pracovné stupne, t.j. u výkonu prác ktoré si vyžadujú len poučenie v 1. pracovnej triede na úrovni 1. pracovného stupňa vo výške 3.440,- Sk. Pri výkone prác, ktoré si vyžadujú len zaučenie alebo odborné školenie sa navrhuje úroveň odmeňovania v 2. pracovnej triede na úrovni 1. pracovného stupňa vo výške 3.740,- Sk. Pri výkone prác, ktoré si vyžadujú minimálne výučný list až po vyššie odborné vzdelanie sa navrhuje úroveň odmeňovania v 3. pracovnej triede na úrovni 1. pracovného stupňa vo výške 4.050,- Sk. Pri výkone prác, ktoré si vyžadujú vysokoškolské vzdelanie prvého alebo druhého stupňa sa navrhuje úroveň odmeňovania v 4. pracovnej triede v 1. pracovnom stupni vo výške 6.630,- Sk. Pritom sa predpokladá používať túto možnosť len vo výnimočných prípadoch, ak ústav nemá dočasne kvalifikovaného príslušníka alebo zamestnanca a tento stav nestrpí odklad.
Vzhľadom na charakter pomocných prác vykonávaných obvinenými a odsúdenými sa v návrhu nariadenia predpokladá použiť len tri pracovné stupne u všetkých pracovných tried s tým, že sa navrhuje započítateľnú prax zohľadňovať odstupňovane po piatich rokoch. Obligatórne sa navrhuje obvineným a odsúdeným priznať v súlade s katalógom pracovných činností podľa prílohy č. 2 len prvý pracovný stupeň príslušnej pracovnej triedy. V prípade, že obvinený a odsúdený písomne preukáže, že jeho odborná prax v danom odbore činnosti je dlhšia ako päť rokov  a kratšia ako desať rokov, resp. dlhšia ako desať rokov, je možné podľa návrhu priznať mu tretiu resp. štvrtú pracovnú triedu, vrátane príslušného pracovného stupňa.
Zároveň sa v § 3 návrhu nariadenia zavádza valorizačný mechanizmus zvyšovania pracovnej odmeny pre odsúdených a obvinených. Pri stanovení valorizačného mechanizmu sa vychádza z medziročného nárastu výšky minimálnej mzdy. Výška minimálnej mzdy sa odvíja od nominálnej mzdy zamestnanca, zistenej Štatistickým úradom Slovenskej republiky za predchádzajúci rok a koeficientu zvýšenia, ktorý sa zisťuje v závislosti od životného minima pre plnoletú fyzickú osobu ustanovenú zákonom, zvýšenú o príslušné sumy dane z príjmu fyzických osôb, poistného na povinné zdravotné poistenie, poistného na nemocenské poistenie, poistného na dôchodkové poistenie (starobné a invalidné), úrazové poistenie a zmena príspevku na poistenie v nezamestnanosti. Z dôvodu, že tento koeficient zohľadňuje všeobecné ukazovatele rastu výšky životných nákladov považujeme za najvhodnejšie vziať za základ valorizačného mechanizmu medziročný nárast minimálnej mzdy, ktorý najreálnejšie odráža nárast spotrebiteľských cien, ktoré dopadajú aj na stav životnej úrovne odsúdených a obvinených. Výška minimálnej mzdy v zmysle zákona č. 90/1996 Z. z. o minimálnej mzde v znení neskorších predpisov sa každoročne ustanovuje nariadením vlády vždy k 1. októbru kalendárneho roka.
Určuje sa pravidlo, že výška pracovnej odmeny obvineného a odsúdeného je priamo úmerná dĺžke skutočne odpracovaného fondu pracovného času v porovnaní so stanoveným fondom pracovného času v príslušnom kalendárnom mesiaci, do ktorého je nutné zahrnúť aj dobu platených sviatkov (ďalej len „fond pracovného času“); ak tento nebol odpracovaný, pracovná odmena sa primerane kráti.
Rozvrhnutie pracovného času pre obvinených a odsúdených vychádza zo zásad stanovených v Zákonníku práce z dôvodu zabezpečenia rovnakých pracovných podmienok a doby odpočinku ako majú ostatní zamestnanci v pracovnoprávnom alebo obdobnom vzťahu.

K § 4
Ústav môže na výkon prác obvinených alebo odsúdených určiť výkonové normy práce; pritom musí dodržať rovnaké pravidlá na určovanie výkonu normovaných prác ako pre zamestnancov v pracovnom pomere alebo v obdobnom pracovnom vzťahu. Ak obvinený a odsúdený vlastným zavinením nesplnil výkonovú normu práce, adekvátne sa mu kráti jeho pracovná odmena.

K § 5
Ustanovuje sa, že obvinenému a odsúdenému nepatrí pracovná odmena za chybnú prácu alebo nepodarok. Ak obvinený a odsúdený chybnú prácu alebo nepodarok nezavinil, patrí mu pracovná odmena ako za bezchybnú prácu.

K § 6
Navrhuje sa, aby obvinený a odsúdený mal za prácu nadčas nárok na finančné zvýhodnenie v rovnakej výške ako je stanovené v Zákonníku práce, t.j. 25 %. Za základ pre posúdenie vzniku nadčasu je ustanovený len mesačný pracovný čas z dôvodu častých zmien v zaraďovaní obvineného a odsúdeného do práce v priebehu kalendárneho mesiaca.
Vzhľadom na časté zmeny v zaraďovaní obvineného a odsúdeného do práce v priebehu kalendárneho mesiaca sa navrhuje, aby základom pre výpočet jeho pracovného zvýhodnenia bolo 25 % z hodinového priemeru pracovnej tarify v Sk za kalendárny mesiac, v ktorom obvinený alebo odsúdený prácu za nadčas odpracoval. Navrhuje sa sčítavanie zlomkov hodín odpracovaných v rámci nadčasu počas kalendárneho mesiaca. Práca je považovaná za prácu nadčas až vtedy ak odsúdený odpracoval ustanovený fond pracovného času v príslušnom kalendárnom mesiaci pri 40 hodinovom pracovnom týždni. Ďalej sa navrhuje, aby za prácu nadčas u odsúdených a obvinených, zaradených do práce mohlo byť v určitých špecifických prípadoch poskytované náhradné voľno.

K § 7 až 10
Navrhuje sa, aby bolo obvinenému a odsúdenému priznané za prácu v sobotu, v nedeľu, vo sviatok, v noci a za prácu v sťaženom a zdraviu škodlivom pracovnom prostredí primerané pracovné zvýhodnenie a pri jeho priznávaní sa postupovalo rovnako ako podľa odôvodnenia k § 6.

K § 11
Ohodnotenie vyššieho výkonu práce obvineného a odsúdeného má motivačný charakter z hľadiska dosiahnutia vyššieho pracovného výkonu v požadovanej kvalite. Z tohto dôvodu sa  limit osobného príplatku za kvalitne vykonávanú prácu obvineným a odsúdeným navrhuje ustanoviť na 70 % príslušnej pracovnej triedy v prvom pracovnom stupni.

K § 12
	Ustanovuje zaokrúhľovanie halierových súm, zaraďovanie do funkcie vo výkone práce. V odseku 4 sa ustanovuje, že pracovná odmena podľa tohto nariadenia sa poskytne už za január 2006.

K § 13 a 14
	Zrušuje sa doteraz platné nariadenie vlády SR č. 499/2002 Z.z. s tým, že nové nariadenie nadobudne účinnosť dňom vyhlásenia.

K prílohe č.2
Do katalógu pracovných činností sú doplnené tri pracovné činnosti, ktoré sú prevzaté z návrhu nariadenia vlády Slovenskej republiky, ktorým sa ustanovujú katalógy pracovných činností pri výkone práce vo verejnom záujme a o ich zmenách a dopĺňaní  vyplývajúce z      § 28 ods. 3 zákona č. 553/2003 Z.z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov.
V prílohe č. 2 sa vkladá:
do 1. pracovnej triedy 1.04. Pracovné činnosti z okruhu obsluhy, remeselného, opravárskeho a údržbárskeho výkonu prác nová pracovná činnosť:„08 Obsluha osobného výťahu, nákladného výťahu s prípadnou manipuláciou s nákladom.“;
do 2. pracovnej triedy 2.05 Pracovné činnosti z okruhu pôdohospodárstva nové pracovné činnosti: „11 Ochrana lesných kultúr a lesa mechanicky (napríklad vyžínaním, obaľovaním, rázsochami) a „12 Presekávanie, znášanie a pálenie haluziny po ťažbe dreva“.
do 3. pracovnej triedy 3.05 Pracovné činnosti z okruhu pôdohospodárstva nová pracovná činnosť „13 Vedenie poťahu pri vykonávaní prác v poľnohospodárskej výrobe alebo v lesníckej činnosti, jazda na pracovisko a späť.“
do 4. pracovnej triedy 4.01 nové pracovné činnosti: „03 Samostatné zabezpečovanie ekonomiky práce, 04 Zabezpečovanie správy hnuteľného majetku a nehnuteľného majetku a pomocných služieb (napr. správy budov), 05 Kontrola a dozor nad technologickými procesmi a technickou spôsobilosťou poľnohospodárskych a stavebných strojov a technologických liniek, 06 Kontrola zberu spracúvania a skladovania semien, plodov a sadeníc poľnohospodárskych plodín a lesných drevín.“
Vypúšťa sa v súčasnosti platnom nariadení vlády činnosť pod bodom 4.00.02: „Diagnostická a preventívno-liečebná činnosť vykonávaná lekárom pod vedením lekára so špecializáciou v príslušnom odbore.“

Doplnenie týchto nových pracovných činností do návrhu nariadenia si vynútilo zaraďovanie obvinených a odsúdených na výkon takých druhov prác, ktoré nie sú uvedené v doterajšom katalógu pracovných činností obvinených a odsúdených zaradených do práce.

K prílohe č. 3 a 4.
Tieto dve prílohy sa upravujú v súlade s  valorizačným mechanizmom navrhnutým v  § 3 a zároveň sa zavádza spôsob ich pravidelného vyhlasovania v § 12 návrhu nariadenia.